**GRAD ZENICA PREDSTAVIO PROJEKAT AKCIONOG PLANA ZA ZELENI GRAD**

Ministrica dr. Edita Đapo je 13.2.2019. godine u prostorijama Federalnog ministarstva okoliša i turizma primila predstavnike Grada Zenica, lokalne konsultante Enova Sarajevo i pWc BiH, a tema razgovora je bila projekat Evropske banke za obnovu i razvoj (EBRD)  pod nazivom “Green City Action Plan” (GCAP) u koji je uključila Grad Zenicu. Projekat će biti finansiran od strane Federalnog ministarstvo finansija Austrije uz podršku EBRD.

EBRD je angažirala konsultante  koji će raditi na identifikaciji izvora zagađenja u Gradu Zenica i analizirati sve izvore energije, te tražiti rješenja za smanjenje zagađenja. Radni tim će činiti internacionalni i lokalni eksperti iz oblasti zaštite okoliša, energetske efikasnosti, prostornog planiranja, pravne regulative u određenoj oblasti, kao i projektnog menadžmenta.

U centru razgovora bilo je privredno društvo Arcelor Mittal Zenica kao najveći zagađivač na području Grada Zenica, RMU Zenica, industrijska deponija Rača, te drugi zagađivači koji su po okolišnim pitanjima u nadležnosti Federacije Bosne i Hercegovine. Arcelor Mittal Zenica ima okolišnu dozvolu koja sadrži termin plan realizacije mjera zaštite okoliša i svođenja emisije zagađujućih materija u granične vrijednosti. Ovo privredno društvo periodično izvještava Federalno ministarstvo okoliša i turizma o statusu realizacije propisanih mjera zaštite okoliša. Ukoliko mjere zaštite okoliša budu realizirane predviđenom dinamikom, AMZ neće predstavljati veću prepreku na putu ka realizaciji GCAP-a. Izgradnjom nove Toplane Zenica d.o.o. Zenica - kogeneracijskog postrojenja za proizvodnju toplinske i električne energije i komprimiranog zraka u Zenici će se osigurati čistiji okoliš i pouzdano grijanje grada, a njen početak rada očekuje se u prvoj polovini 2020. godine

Razgovaralo se i o projektu "Sakupljanje i tretman otpadnih voda Grada Zenica".  Izgradnjom postrojenja za tretman otpadnih voda, osigurala bi se ekološki i higijenski prihvatljiva odvodnja sanitarnih otpadnih voda grada Zenica. Planirano je potpuno razdvajanje gradskih otpadnih voda i industrijskih otpadnih voda razdvajanjem gradske kanalizacione mreže od kanalizacione mreže kompleksa ArcelorMittal i Rudnika mrkog uglja Zenica. Početak realizacije projekta "Sakupljanje i tretman otpadnih voda Grada Zenica" planiran je sredinom naredne godine.

Federalno ministarstvo okoliša i turizma će pružiti punu podršku Gradu Zenica u realizaciji projekta “Green City Action Plan” u okviru svoje nadležnosti.

Federalno ministarstvo okoliša i turizma